Pentru al patrulea an consecutiv, CSM Petrolul Ploieşti este campioana generaţiei 2009, băieţii pregătiţi de Ionuţ Ivan şi Cristi Trandafir reuşind, în această după-amiază, să câştige titlul naţional şi la categoria "U15"! "Galben-albaştrii" au trecut în finala din BTArena cu 70-69 (18-16, 14-19, 15-16, 23-18) de gazdele de la U-BT Cluj-Napoca după un meci senzaţional, în care şi-au depăşit limitele, au luptat fantastic pentru fiecare minge şi au reuşit, într-un final – după o răstunare incredibilă în 150 de secunde de la 63-67 la 70-69 – să le transmită challengerilor că mai au un an de aşteptat până să încerce să pună mâna pe aur! Sponsor al CSM Petrolul Ploiești este Suparmarket La Cocoș.
Cronica finalei (sursa: csmploiesti.ro)
Chiar dacă fiecare performanţă are povestea ei, este, cu siguranţă, cel mai frumos titlu obţinut de această echipă, pentru că, după două Turnee Finale jucate la Ploieşti, acesta a fost câştigat chiar în fieful favoritei – da, U-BT Cluj-Napoca a fost favorita competiţiei, în condiţiile în care câştigase în faza semifinală meciul direct cu 69-66! – şi într-o formulă lipsită de unul dintre reperele precedentelor performanţe, David Iordăchescu, plecat la KK Mega Banjica (Serbia), dar cu un joc adaptat din mers, bazat pe multă dăruire, energie, spirit de echipă şi "obsesia" de a nu renunţa în niciun moment!
Nu a fost uşor nici în grupă, în special în jocul cu ACS Stomart Iaşi (65-63), a fost o luptă crâncenă şi în semifinala de ieri, cu rivala anilor anteriori, ACS Dan Dacian Bucureşti (78-68), însă finala de astăzi a depăşit ca intensitate şi putere de luptă orice meci jucat de băieţi în cei 4 ani de hegemonie!
U-BT Cluj-Napoca a crescut de la an la an şi a avut aşteptări justificate să ne fure "coroana", dar gladiatorii lui Ionuţ Ivan au fost fantastici mai ales în momentele în care gazdele au condus chiar şi la 8 puncte (44-36, minutul 23), reuşind să stea aproape şi să pună presiune pe adversari. Au trecut şi peste faptul că Vlad Borcan a avut 4 faulturi încă din debutul reprizei secunde, peste unele decizii de arbitraj mai ciudate, peste câteva ratări uşoare din situaţii clare şi au jucat finalul ca nişte adevăraţi campioni.
De la 63-67, "Cipa" Coniac a marcat cu un "floater" superb, apoi David Ilie a "furat" o minge sub panoul advers şi l-a servit pe Teodor Mihalea pentru un "and one" ce a dus tabela la 68-67 şi tot Ilie a făcut 70-67 când mai erau 52 de secunde din meci. Tancău, cu două "libere", a readus-o pe Cluj la un punct în spate, Teodor Mihalea a ratat un lay-up şi gazdele au avut un ultim atac de 24 de secunde.
Au ratat şutul, lupta la recuperare a dus la un "unu la unu" ce ne-a oferit mingea graţie posesiei alternative şi am avut o ultimă posesie de 9 secunde, timp în care… "am reuşit" să pierdem mingea în terenul advers, însă clujeanul Marchiş a fost nevoit să arunce "la disperare" de dincolo de linia de centru. Nu puteam avea atât de mult ghinion după efortul fantastic făcut timp de 40 de minute fără o secundă, aşa că medaliile de campioni vin şi în acest an la Ploieşti!
Teodor Mihalea, MVP al Turneului Final!
Ca de obicei, au fost acordate şi premii individuale, iar CSM Petrolul Ploieşti a avut doi remarcaţi: Teodor Mihalea a fost considerat MVP al turneului, mediile sale fiind de 12 puncte, 8.2 recuperări şi 4.6 pase decisive în aproape 32 de minute/meci, iar Vlad Borcan a fost inclus în "best 5" al competiţiei şi declarat cel mai bun marcator, media sa fiind de 21.8 puncte/meci în cele 5 jocuri din BTArena!
Campionii ediţiei 2023-2024 a Campionatului Naţional "U15" sunt: Ionuţ Ivan, Cristi Trandafir (antrenori), Vlad Borcan, Tudor Mihalea, Teodor Mihalea, Ciprian Coniac, Andrei Nicolae, David Ilie, Ştefan Dobre, Darius Coman, Andrei Marcu, Rareş Tudorie şi Alexandru Petre (jucători).
Felicitări, băieţi!
Rezultatele înregistrate de CSM Petrolul Ploieşti la Turneul Final au fost următoarele:
Faza grupelor – Grupa 1A
CSM Petrolul Ploieşti – CSM VSKM Târgu Mureş 84-62 (20-19, 28-11, 15-15, 21-17)
CSM Petrolul Ploieşti: V. Borcan (22 puncte), Tudor Mihalea (18), Teodor Mihalea (14, 2×3), C. Coniac (10 puncte, 7 pase decisive), D. Ilie (10), A. Nicolae (5 puncte, 10 recuperări), R. Tudorie (2), A. Marcu (2), Şt. Dobre (1), Al. Petre şi D. Coman.
ACS ISports Ploieşti – CSM Petrolul Ploieşti 32-76 (13-22, 4-30, 2-12, 13-12)
CSM Petrolul Ploieşti: V. Borcan (18 puncte, 1×3), Tudor Mihalea (11, 3×3), Al. Petre (8, 1×3), Şt. Dobre (7), Al. Nicolae (6), Teodor Mihalea (6), A. Marcu (5 puncte, 9 recuperări), R. Tudorie (5, 1×3), D. Ilie (4 puncte, 9 recuperări), D. Coman (4) şi C. Coniac (2 puncte, 8 recuperări).
CSM Petrolul Ploieşti – ACS Stomart Iaşi 65-63 (6-10, 28-17, 16-19, 15-17)
CSM Petrolul Ploieşti: V. Borcan (22 puncte, 9 recuperări), Tudor Mihalea (21, 2×3), Teodor Mihalea (12 puncte, 14 recuperări), D. Ilie (5, 1×3), C. Coniac (3, 1×3), A. Nicolae (2), A. Marcu, Al. Petre, Şt. Dobre, R. Tudorie şi D. Coman.
Semifinală
CSM Petrolul Ploieşti – ACS Dan Dacian Negru Bucureşti 78-68 (23-20, 12-9, 20-23, 23-16)
CSM Petrolul Ploieşti: V. Borcan (28 puncte, 1×3, 15 recuperări), Tudor Mihalea (23 puncte, 1×3), C. Coniac (12 puncte, 1×3), Teodor Mihalea (9), D. Ilie (6), Al. Petre, A. Nicolae, A. Marcu, Şt. Dobre, R. Tudorie şi D. Coman.
Finală
CSM Petrolul Ploieşti – U-BT Cluj-Napoca 70-69 (18-16, 14-19, 15-16, 23-18)
CSM Petrolul Ploieşti: Teodor Mihalea (19 puncte, 1×3, 9 recuperări), V. Borcan (19 puncte, 13 recuperări), Tudor Mihalea (14), D. Ilie (8 puncte, 1×3, 9 recuperări), C. Coniac (2 puncte, 7 pase decisive), Şt. Dobre (2), A. Nicolae, A. Marcu, Al. Petre, R. Tudorie şi D. Coman.
Galerie foto (credit U-BT Cluj-Napoca):